Louis de Broglie

Louis Victor Pierre Raymond de Broglie [dö broij] (15. august 1892 Dieppe – 19. märts 1987 Louveciennes) oli prantsuse füüsikateoreetik, Prantsuse Akadeemia liige. 1929. aastal sai ta elektronide laineomaduste avastamise eest Nobeli füüsikaauhinna, olles vaid 37-aastane.

Louis de Broglie sündis aadlikuperes 5. Broglie hertsogi Victori noorema pojana. Kui tema vanem vend Maurice, 6. Broglie hertsog, 1960. aastal ilma järeltulijata suri, sai Louis de Brogliest 7. Broglie hertsog.

Haridus- ja töökäik
De Broglie õppis esmalt ajalugu, ent pühendus seejärel matemaatikale ja füüsikale ning lõpetas ülikooli füüsika alal. Esimese maailmasõja ajal aitas ta arendada raadiosidet.

1924. aastal kaitses de Broglie Sorbonne'i ülikoolis doktoriväitekirja kvantteooria alal ("Recherches sur la théorie des quanta"). Selles püstitas ta hüpoteesi mateeria laineomaduste kohta (de Broglie lained), tuginedes Max Plancki ja Albert Einsteini valguse-alastele töödele. 1928. aastast oli ta Sorbonne'i ülikooli professor.

1942. aastal valis Prantsuse Teaduste Akadeemia ta akadeemia eluaegseks sekretäriks. 12. oktoobril 1944 valiti ta Émile Picard'i surma tõttu (suri 1941) vabaks jäänud Prantsuse Akadeemia 1. toolile.

Tunnustus
1929 – Nobeli füüsikaauhind
1933 – valiti Prantsuse Teaduste Akadeemia liikmeks
1938 – Max Plancki medal
1939 – valiti Ameerika Filosoofiaseltsi välisliikmeks
1952 – UNESCO Kalinga auhind teaduse populariseerimise eest
1953 – valiti Londoni Kuningliku Seltsi välisliikmeks 
1958 – valiti NSV Liidu Teaduste Akadeemia välisliikmeks
1961 – Auleegioni ordeni suurrist
1975 – Helmholtzi medal

Louis de Broglie oli kokku 18 teadusakadeemia liige ka mitme ülikooli audoktor.

 Välislingid 
 Louis de Broglie Nobeli auhinna lehel

Kategooria:Prantsuse füüsikud
Kategooria:Füüsikateoreetikud
Kategooria:Prantsuse Akadeemia liikmed
Kategooria:NSV Liidu Teaduste Akadeemia liikmed
Kategooria:Nobeli füüsikaauhinna laureaadid
Kategooria:Auleegioni suurristi kavalerid
Kategooria:Sündinud 1892
Kategooria:Surnud 1987